b'\n_START_ARTICLE_\nEduard de Woodstock\n_START_SECTION_\nBiografia\n_START_PARAGRAPH_\nEl seu sobrenom seria degut al color de la seva armadura, per\xc3\xb2 no era utilitzat pels seus contemporanis. No apareix fins al 1568 a Chronicle of England de Richard Grafton. En vida, se l\'anomenava simplement el \xc2\xabpr\xc3\xadncep\xc2\xbb, el pr\xc3\xadncep de Gal\xc2\xb7les, i entre 1362 i 1372 el pr\xc3\xadncep d\'Aquit\xc3\xa0nia. Tamb\xc3\xa9 se\'l coneixia pel seu lloc de naixement: Eduard de Woodstock._NEWLINE_Els seus preceptors van ser Walter Burley i el cavaller d\'Hainaut Walter Mauny. Als vuit anys mentre el seu pare marxa a Flandes per tal de contreure aliances contra Fran\xc3\xa7a, \xc3\xa9s designat "guardi\xc3\xa0 del regne". Va ser instru\xc3\xaft per Eduard III, no negligint ni la seva educaci\xc3\xb3 ni la seva instrucci\xc3\xb3 de pr\xc3\xadncep, fent-lo cavaller el 12 de juliol de 1345.\n_START_SECTION_\nLa guerra dels cent anys\n_START_PARAGRAPH_\nJa acostumat als torneigs, desembarca l\'11 de juliol de 1346 a la Haia, destrossa Normandia al costat del seu pare i coneix la seva primera gran batalla a Cr\xc3\xa9cy el 1346, on assumeix el comandament de l\'ala dreta de l\'ex\xc3\xa8rcit angl\xc3\xa8s amb l\'ajuda del tamb\xc3\xa9 jove comte de Warwick. Una cr\xc3\xb2nica de l\'\xc3\xa8poca diu que el jove Pr\xc3\xadncep va estar a punt de perdre la vida aquell dia: desarmat per un cavaller franc\xc3\xa8s, \xc3\xa9s el seu porta estendard que hauria tingut la pres\xc3\xa8ncia d\'esperit d\'amagar-lo sota la bandera amb el drac vermell del pr\xc3\xadncep de Gal\xc2\xb7les i qui hauria rebutjat nombrosos atacants. Aquella nit, hauria manat l\'execuci\xc3\xb3 de tots els soldats francesos ferits i incapa\xc3\xa7os de pagar el rescat, i al mat\xc3\xad, es produ\xc3\xad una massacre encara m\xc3\xa9s gran quan les mil\xc3\xadcies urbanes franceses van venir com a refor\xc3\xa7 per\xc3\xb2 ja massa tard.\n_START_SECTION_\nGran estrateg\n_START_PARAGRAPH_\nEduard va aconseguir grans vict\xc3\xb2ries contra els francesos tot i estar habitualment en inferioritat num\xc3\xa8rica, gr\xc3\xa0cies als seus dots t\xc3\xa0ctics i a l\'\xc3\xbas de l\'arc llarg angl\xc3\xa8s, com en les batalles de Dupplin Moor (10:1), Neville\'s Cross (1,9:1), Cr\xc3\xa9cy (2:1), Poitiers(2,3:1) o N\xc3\xa0jera (1,5:1).'